- San Marcos
- ←
- 14
- →

14
Motlatlalwiah kenijki kikitskiskeh n Jesús
(Mt. 26:1-5; Lc. 22:1-2; Jn. 11:45-53)
1 Sa ome tonati opolitoka para n ilwitl de Paskua, ijkuak n judíojteh kikuah n paj non amo kipia levadura. N tiopixkeh non tlayakantokeh iwa n tlamachtijkeh de itlanawatil Moisés, okitemoliayah kenijki tlakajkayawaskeh para kikitskiskeh n Jesús iwa kimiktiskeh. 2 Pero okimoliayah:
—Amo tikkitskiskeh itech ilwitl de Paskua, para amo matikimpajsolokah n tlakah.
Se siwatl kikuaxawilia ajwiálistli n Jesús
(Mt. 26:6-13; Jn. 12:1-8)
3 Jesús okatka Betania icha n Simón non achto okipiayah lepra. Ijkuak Jesús oewatoka kan mesa, owala se siwatl non okwalikaya se tekontsi tentok ika ajwiálistli de nardo non satlawel patío. Okitlápanki n tekontsi iwa n ajwiálistli okikuaxawili n Jesús. 4 Sikimeh non ompa okatkah okualankeh iwa okimolijkeh:
—¿Tleka san okixpolo nin ajwiálistli? 5 Weletiskia monamakaskia ika eyi siento denariojtomi, para ika se kimpalewiskia n próbesteh.
Iwa okualantokah íwa.
6 Pero Jesús okijto:
—Xikkawakah; ¿tleka nonkikuejsoah? Tlan onechchiwili satlawel kuali. 7 Porke n próbesteh nochipa nonkimpixtoskeh nomowah, iwa weletis nonkimpalewiskeh san ijkuak nonkinekiskeh. Pero Ne amo nochipa nonnechpixtoskeh nomowah. 8 Nin siwatl okichi tlan owéletki, porke yonechajwiali para ijkuak nechtookaskeh. 9 De milajka nomechilia itech nin tlaltíkpaktli kan motetlapowis n kualitlájtoli de Dios, noiwa sentetl motetlapowis tlan okichi nin siwatl, iwa ijkó se kilnamikis.
Judas Iscariote kitemaktia n Jesús
(Mt. 26:14-16; Lc. 22:3-6)
10 Ijkuakó Judas Iscariote, seme de n májtlakteh iwa ome itlamachtijkawah, oyá omotlatlapowito iwan tiopixkeh non tlayakantokeh para kinmaktilis n Jesús. 11 Ijkuak okikakeh tlan okimilito, opakeh, iwa omokajkeh kimakaskeh tomi. Ijkuakó Judas opé kitemolia kemania okachi kuali para kinmaktilis n Jesús.
N tlákuali non mokua itech ilwitl de Paskua
(Mt. 26:17-29; Lc. 22:7-23; Jn. 13:21-30; 1 Co. 11:23-26)
12 Itech ipewaya n ilwitl de Paskua ijkuak mokua n paj non amo kipia levadura, ijkuak noiwa okimiktiayah n ichkakonetl itech ilwitl de Paskua, itlamachtijkawah n Jesús okitlajtlanijkeh:
—¿Kani tikmonekiltia matimitsmajmanilitih n tlákuali de Paskua?
13 Ijkuakó okintítlanki ome itlamachtijkawah iwa okinmili:
—Xiwiah kan altepetl, ompa nonkitaskeh se tlakatl non kimamajti se axoktsi. Xiwiah kan ik ye yawi, 14 iwa kan kalakis, xikilikah n tekowa: “N tlamachti tlajtlani: ¿Katlie n kali kan nikmomajsewis n tlákuali de Paskua iwa notlamachtijkawah?” 15 Ye nomechititis se weyi kuarto non kajki tlakpak. Non ya tlamajmantok. Ompa xikmajmanakah n tlákuali non tikmomajsewiskeh.
16 Itlamachtijkawah oyajkeh iwa okalakitoh kan altepetl. Yejwah otlaajsikeh ijkó kemi Jesús okinmili, iwa okimajmankeh n tlákuali de Paskua.
17 Ijkuak owaltiotlatik, Jesús okalakito iwa n májtlakteh iwa ome itlamachtijkawah itech non kali. 18 Iwa ijkuak otlakuajtokah kan mesa, Jesús okinmili:
—De milajka nomechilia non seme, akin tlakuajtok nowa, nechtemaktis.
19 Ijkuakó yejwah omoyolkokojkeh, iwa se por se opé kitlajtlania:
—¿Ne nimitstemaktis?
Iwa ok se noiwa okijto:
—¿Noso ne nimitstemaktis?
20 Jesús okinmili:
—Seme de non májtlakteh iwa n ome, akin tlapalojtok itech noplato. 21 De milajka nomechilia, Ne Non onimochi ni tlakatl nimochiwas kemi kijtoa itlajkuilol Dios, pero ¡probe n tlakatl non nechtemaktis! Okachi kuali amo tlakatiskia.
22 Ijkuak otlakuajtokah, Jesús okónanki n paj, omotlasojkama inawak Dios, okitlajkotlápanki iwa okinmák makimomajsewikah iwa okinmili:
—Xikmomasewikah nin paj, ye ni nokuerpo.
23 Otlanki okónanki se kopa, iwa ijkuak yomotlasojkama inawak Dios. Okinmaktili itlamachtijkawah iwa nochteh okonikeh. 24 Iwa okinmili:
—Ye ni noesso non ika timotlajtolsenkawa, nin noesso motoyawas para miakeh makintlapojpolwikah. 25 De milajka nomechilia, ayakmó nikonis iayo n uvas, asta neká tonati ijkuak nikonis n yankuik vino kan Dios tlanawatijtok.
Pedro kijtos amo kixmati n Jesús
(Mt. 26:30-35; Lc. 22:31-34; Jn. 13:36-38)
26 Keman okitlakuikakeh se salmo, oyajkeh kan olivostepetl. 27 Iwa ompa Jesús okinmili:
—Nochteh nomejwah nonnechkakajtewaskeh nin yúali, porke itech itlajkuilol Dios kijtoa: “Nikmiktis n tlájpixki, iwa n ichkameh moxexeloskeh.” Zac. 13:7 28 Pero ijkuak nimoyolitis, nomechyakantias para Galilea.
29 Ijkuakó Pedro okili:
—Malki nochteh mamitskakajtewakah, ne amo nimitskakajtewas.
30 Jesús okili:
—De milajka nimitsilia, nin yúali, achto de tlakuikas n kaxtil ome welta, ijkuakó te yotikijto eyi welta amo techixmati.
31 Pedro okachi omotlajtolchijchika iwa okili:
—Malki mowa manechmiktikah, mach ayik nikijtos amo nimitsixmati.
Noiwa n oksikimeh itlamachtijkawah ijkó okijtojkeh.
Jesús motiotsajtsilia kan werto de Getsemaní
(Mt. 26:36-46; Lc. 22:39-46)
32 Satepa oyajkeh kan se lojar non itoka Getsemaní, iwa n Jesús okinmili itlamachtijkawah:
—Nika ximotlalikah, Ne nio nimotiotsajtsiliti.
33 Ijkuak Jesús omotiotsajtsilito okinwík n Pedro, Jacobo iwa n Juan, iwa ompa opé moyolkokoa iwa omotekipachoaya. 34 Niman okinmili:
—Satlawel nimoyolkokoa, asta nikmachilia nomikilis. Nika ximokawakah iwa xiijsatokah.
35 Iwa n Jesús onéjnenki okachitsi tlayakapa, omotlankuáketski asta okitelko n tlali ika ixkuak, iwa okitlatlaujti Dios, tla Ye okimonekiltiaya amo makikawili matlaijyowi itech non ora. 36 Iwa itech itiotsajtsilis okijto:
—Abba, Notajtsi, Tejwatsi nochi weleti tikchiwa; xikachiwa nin tlaijyowílistli non wits notech, pero amo mamochiwa kemi Ne nikneki, yej kemi Tejwatsi tikmonekiltia.
37 Otlanki omókopki kan eyi itlamachtijkawah iwa okinmajsito kojkochtokeh, iwa okili n Pedro:
—Simón, ¿tikochtok? ¿Nion se ora amo otikxiko tiijsatok? 38 Xijsatokah iwa ximotiotsajtsilikah, para amo manomechyoltilana n tlajtlákoli. Nomoespíritu kineki kichiwas tlan kuali, pero nomokuerpo amo tlaxikoa.
39 Jesús oksepa omotiotsajtsilito iwa okojpatili itiotsajtsilis. 40 Ijkuak omokopato, oksepa okinmajsito kochtokeh, porke okochmikiah. Iwa amo okimatiah tlan kinankiliskeh. 41 Omokopato ipan eyi welta iwa okinmili:
—¿Ok non kochtokeh iwa ok nonmosewiah? ¡Xiijsakah! Yoajsiko n ora, Ne Non onimochi ni tlakatl nechtemaktiskeh inmak tlajtlakolchijkeh. 42 ¡Ximewakah, tiawih! Ompa wits akin nechtemaktis.
Kikitskiah n Jesús
(Mt. 26:47-56; Lc. 22:47-53; Jn. 18:2-11)
43 Jesús ok otlajtojtoka ijkuak okalakiko n Judas, seme de n májtlakteh iwa ome itlamachtijkawah. Judas okwalinwikaya miakeh tlakah non okinmakitskijtiwalayah espadas iwa kuaujmeh. Ninteh tlakah okwalintitlankeh n tiopixkeh non tlayakantokeh, non kitemachtiah n tlanawatílistli iwa n tetajmeh non tlayakantokeh kan tiopa. 44 Judas non yokiichtakatemakatoka yokinmilijka:
—Akin ne nikixtennamikis, ye n Jesús, xikkitskikah iwa kuali xikmokuitlawijtiwiah.
45 Ijkuak Judas okalakito inawak Jesús, okili:
—Tlamachti.
Iwa okiixtennamik. 46 Ijkuakó okikitskijkeh n Jesús, iwa okiwikakeh.
47 Pero seme de itlamachtijkawah n Jesús, okualkópinki iespada iwa okinakastsontek se itlakewal n tiópixki non okachi otlayakantoka. 48 Ijkuakó Jesús okinmili n tlakah:
—¿Ononwalajkeh ononnechkitskikoh ika espadajteh iwa ika kuawitl kemi niyetoskia nitlachtek? 49 Nochi tonati onitlamachtiaya nomonawak kan Weyi Tiopa, iwa ayik ononnechkitskijkeh. Pero moneki tlamochiwas kemi kijtoah n tiotlajkuíloli.
50 Ijkuakó nochteh itlamachtijkawah n Jesús ochocholojkeh iwa okikakajtejkeh iselti.
Se télpochtli non ocholo xipetstik
51 Se télpochtli non okikuitlapantokatiaya n Jesús iwa okemelitiaya san ika se mantajtsótsoli, noiwa okikitskijkeh, 52 pero ye okinmoxolkopinili iwa okinkakajtewili imantajtsótsol iwa ocholo xipetstik.
Jesús inawak Sanedrín
(Mt. 26:57-68; Lc. 22:54-55, 63-71; Jn. 18:12-14, 19-24)
53 Ijkuakó okiwikakeh n Jesús inawak n tiópixki non okachi tlayakantok. Iwa ompa omoololojkeh nochteh n tetajmeh non tlayakantokeh kan Weyi Tiopa, iwa non kitemachtiah n tlanawatílistli. 54 Iwa Pedro san wejka okiichtakatokatia n Jesús asta okalakito kan ipatio n tiópixki non okachi tlayakantok. Ompa omotlali iwan tlamokuitlawijkeh de n Weyi Tiopa, omototonijtokah inakastla n tlékuili.
55 N tiopixkeh non tlayakantokeh iwa n nochteh non de n Sanedrín* Sanedrín: nin grupo kemi 50 kimajmanah n tetajmeh non tlaixkomakah ijkuak kinteiliah akimeh amo kitlakitah itlanawatil Moisés. okitemoliayah tlan ika kitlajtlakolmamaltiskeh n Jesús iwa ijkó weletis kimiktiskeh. Pero amitla okajsiah. 56 Miakeh okijtoayah tlan amo milák, iwa mach san se intlajtol okipiayah. 57 Ijkuakó sikimeh owalmokeketskeh iwa opé kiteiliah n Jesús iwa ijkí okijtoayah:
58 —Tejwah otikkakeh ijkuak okijto: “Ne nikxixinis nin Weyi Tiopa non okichijchijkeh n tlakah, iwa ipan eyi tonati nikajkokuis ok se Weyi Tiopa non amo aka tlakatl kimachijchiwas.”
59 Malki ijkó okijtoayah mach san se intlajtol okipiayah.
60 Ijkuakó n tiópixki non okachi otlayakantoka omoketsato tlatlajko iwa okitlajtlani n Jesús:
—¿Amitla tikijtos de tlan ninteh mitsteiliah?
61 Jesús amitla okinankili. Iwa n tiópixki non okachi otlanawatiaya oksepa okitlajtlani:
—¿Te ti Cristo, Ikone n Totajtsi Dios Non tiochitok?
62 Jesús okinankili:
—Milák, Ne. Iwa nomejwah nonnechitaskeh Ne non onimochi ni tlakatl niewatos iyekma n Dios weletini, iwa satepa niwalmuikas itech mextli de ilwikak.
63 Ijkuakó n tiópixki non okachi otlayakantoka omotlakentsomoni iwa okijto:
—¿Tlan ok para tikinnekih oksikimeh makijtokih tlan okijto? 64 ¡Nomejwah yononkikakeh, Ye tlajtoa kemi yetoskia Dios! ¿Axa, tlan nonkijtoah?
Nochteh okitlajtlakoltijkeh iwa okijtojkeh kuali makimiktikah.
65 Ijkuakó sikimeh opé kiixchijchawiah, okixtsakuayah, okiixwitekiah. Iwa okiliayah:
—¡Axa, xikyejyekoli akin omitsmák!
Iwa n tlamokuitlawijkeh de kan tiopa okiixtlatsiniayah.
Pedro okijto mach kixmati n Jesús
(Mt. 26:69-75; Lc. 22:56-62; Jn. 18:15-18, 25-29)
66 Pedro omoketoka tlatsintla kan patio, iwa owala iteska n tiópixki non okachi otlayakantoka. 67 Ye okitak n Pedro inakastla n tlékuili, okisentlajtlatak iwa okili:
—Te noiwa otinemia iwan Jesús de Nazaret.
68 Pedro mach okimokuiti iwa okijto:
—Amo nikixmati, iwa amo nikmati tlan tikijtoa.
Ijkuakó okiski kaltempa, iwa se kaxtil owaltlakuikak. 69 Satepa, iteska n tiópixki oksepa okitak n Pedro iwa opé kinmilia n oksikimeh:
—Nin tlakatl seme de yejwah.
70 Pero n Pedro oksepa mach okimokuiti. Iwa okachi satepa, non ompa okatkah oksepa okilijkeh n Pedro:
—De milajka te seme de yejwah, porke noiwa ti galileo, iwa titlajtoa kemi yejwah tlajtoah.
71 Ijkuakó n Pedro opé tlawijwikaltia, omotlajtolchijchika iwa okijto:
—¡Ne mach nikixmati non tlakatl akin nomejwah nonkitenewah!
72 Ijkuakó n kaxtil oksepa owaltlakuikak, iwa n Pedro okilnamik tlan Jesús okilijka: “Ijkuak n kaxtil tlakuikas ome welta; te eyi welta yotikijto amo nikixmati.” Nima n Pedro opé senchoka.

- San Marcos
- ←
- 14
- →

*14:55 Sanedrín: nin grupo kemi 50 kimajmanah n tetajmeh non tlaixkomakah ijkuak kinteiliah akimeh amo kitlakitah itlanawatil Moisés.

© 2011 WBT